תפקידו של מנחית סער קדמי הוא למצוא אזורי נחיתה לכלי טיס בשטחים שאינם נחשבים לשדות הנחיתה הרגילים של חיל האוויר. לאחר איתור אזורים שמתאימים לנחיתה, מנחיתי סער מסמנים אותם ובוחנים אותם על פי פרמטרים קבועים. לאחר שהם קובעים כי השטח מתאים, בסמכותם לאשר את הנחיתה בו. השירות של מנחיתי סער קדמי מתבצע במסגרת יחידת יה''ק (יחידת ההנחתה הקדמית) ומתקיים בבסיס נבטים שבדרום הארץ. ההכשרה לתפקיד כוללת טירונות רובאי 05 והכשרה ארוכה למדי, שנמשכת כ-10 וחצי חודשים. במהלך ההכשרה יעברו החניכים קורסים שונים, ביניהם: פיקוח טיסה, כבאות וחילוץ, נהיגה מבצעית, הכשרת חובש ואף קורס צניחה בהמשך השירות! התפקיד מתאים לבעלי פרופיל רפואי 82 ומעלה, שקיבלו ציון דפ''ר 50 לפחות.